**Þjóðólfr de Hvinir** (en nórdico antigo) ou **Thjódólf de Hvínir** (en inglés), **Tjodolv den kvinværske** (en noruegués), **Thjodolf den Hvinverske** (en dinamarqués)**, Tjodolv av Hvin** (en sueco), é un escaldo noruegués que viviu a finais do século IX e comezos do X, na corte de Harald I de Noruega. Foi o autor do *Ynglingatal* e do *Haustlöng*, dúas das fontes de maior antigüidade da mitoloxía nórdica.

Traxectoria
-----------

Thjódólf é, sen dúbida, orixinario, como o seu nome suxire, do Hvínir (ou Hvinir), unha rexión situada ao redor do fiorde que hoxe leva o nome de fiorde *Feda* (*Fedafjord* en noruegués), no territorio do municipio de Kvinesdal, no sur de Noruega.

Foi escaldo do rei Harald de Noruega (*Hinn hárfagri*) e tamén foi *"un amigo moi íntimo"* do rei *(Saga de Harald, o de fermosa cabeleira*, 26), como titor do seu fillo Gudrod ljómi.

Obras
-----

### O *Ynglingatal*

*Ynglingatal* significa "Lista dos Ynglingar". Foi composta por Þjóðólfr, para Rögnvald o Glorioso (ou *Heidumhære*) un xefe de Vestfold, curmán de Harald I de Noruega. É unha xenealoxía versificada en trinta e sete estrofas da dinastía real sueca de Uppsala, a dinastía Ynglingar (é dicir, descendentes do rei Yngvi ou Yngvi-Freyr), na que se mencionan vinte e sete antepasados do rei. A enumeración comeza co lendario rei Fjölnir e se indica, en cada caso, o xeito en que morreu e o lugar do seu enterramento. 

O *Ynglingatal* serviulle como fonte a Snorri Sturluson para escribir a súa *Saga Ynglingar*. Así o recoñece no prólogo da súa *Heimskringla* ou *Historia dos Reis de Noruega* (da que a *Saga dos Ynglingar* constitúe a primeira parte), e cítao sistematicamente na súa saga. Con todo, na medida en que Snorri afirma no seu prólogo que trinta devanceiros de Rognvald están no *Ynglingatal,* é posible que a parte inicial desaparecese.

### A *Haustlöng*

Snorri tamén transmitiu o *Haustlöng* (*Skáldskaparmál*, 17, 22). O seu nome significa "Outono longo", que quizais se refira ao tempo que o escaldo empregrou na composición. Do mesmo xeito que o *Ragnarsdrápa*, a *Haustlöng* describe escenas mitolóxicas representadas sobre un escudo que lle fora ofrecido ao escaldo por Thorleif o sabio (*spaki*). Con vinte estrofas (pero quizais fose máis longo na orixe) escrito en *dróttkvaett,* o que se conserva céntrase en dúas escenas mitolóxicas: o poema que narra a traizón de Loki a Iðunn, a "cura da vellez" dos Æsir, que foi raptada polo *jǫtunn* Þjazi en forma de aguia e o que narra o vitorioso combate de Thor contra o máis forte dos *jǫtnar*, Hrungnir.

### Outras estrofas

No seu *Edda* (*Gylfaginning*, 2 e *Skáldskaparmál*, 2), Snorri tamén atribúe a Thjódólf dúas estrofas hoxe consideradas como parte do *Haraldskvæði* ou *Hrafnsmál*, obra doutro escaldo na corte de Harald I, Thórbjörn hornklofi.

Notas
-----

1. ↑  Ohlmark (1975), p. 169
2. ↑  Orchard (1997), p. 160
3. 1 2 3  Lindow (2001), p. 16
4. ↑  Sturluson - Dillman (2000)
5. ↑  Sturluson - Dillmann (2000)
6. ↑  Lindow (2001), p. 23
7. ↑  Hollander (1947), p. 39
8. ↑  Orchard (2002)

Véxase tamén
------------

### Bibliografía

* Orchard, Andy (2002). *Cassell's dictionary of Norse myth and legend*. Colección: Cassell Reference (en inglés) (2ª ed.). Londres: Cassell. ISBN 0-304-36385-5.
* Hollander, Lee M. ((1947) [1945]). *The Skalds: A Selection of Their Poems, With Introductions and Notes (for the American-Scandinavian Foundation)* (en inglés) (2ª ed.). Nova York: American-Scandinavian Foundation. OCLC 64710825.
* Lindow, John (2001). *Norse Mythology: A Guide to Gods, Heroes, Rituals, and Beliefs* (en inglés). Oxford: Oxford University Press. ISBN 978-0-19-983969-8.
* Ohlmark, Åke (1975). *Tjodolf Hvinverske* (en sueco). Estocolmo: Tiden. ISBN 91-550-1914-5.
* Orchard, Andy (1997). *Dictionary of Norse Myth and Legend* (en inglés). Cassell. ISBN 978-0-304-34520-5.
* Sturluson, Snorri (2000). Dillmann, François-Xavier, ed. *Histoire des rois de Norvège*. Colección: L'Aube des peuples (en francés). Vol. I (Des origines mythiques de la dynastie à la bataille de Svold). París: Gallimard. ISBN 2-07-073211-8.

|  |  |
| --- | --- |
| Control de autoridades | 
* Wd: Q612925
* WorldCat
* VIAF: 19582913
* CERL: cnp00420887
* GND: 120729806
* ISNI: 0000 0004 4886 2523
* LCCN: nr97004712

 |